Pasiūlymas TARYBOS ĮGYVENDINIMO REGLAMENTAS kuriuo iš dalies keičiamas Įgyvendinimo reglamentas (ES) Nr. 857/2010, kuriuo tam tikram importuojamam, inter alia, Pakistano kilmės polietileno tereftalatui nustatomas galutinis kompensacinis muitas ir galutinai surenkamas jam nustatytas laikinasis muitas /* COM/2013/0604 final - 2013/0293 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS • Pasiūlymo pagrindas ir tikslai Šis pasiūlymas susijęs su 2009 m. birželio 11 d. Tarybos reglamento (EB) Nr. 597/2009 dėl apsaugos nuo subsidijuoto importo iš Europos bendrijos narėmis nesančių valstybių (toliau – pagrindinis reglamentas) taikymu atliekant iš dalies atnaujintą antisubsidijų tyrimą dėl tam tikro importuojamo, inter alia, Pakistano kilmės polietileno tereftalato. • Bendrosios aplinkybės Šis pasiūlymas teikiamas atsižvelgiant į Bendrojo Teismo sprendimo dėl 2009 m. birželio 11 d. Tarybos reglamento (EB) Nr. 597/2009 dėl apsaugos nuo subsidijuoto importo iš Europos bendrijos narėmis nesančių valstybių[1] (toliau – pagrindinis reglamentas) įgyvendinimo vykdymą ir yra parengtas remiantis tyrimu, atliktu pagal pagrindiniame reglamente nustatytus esminius ir procedūrinius reikalavimus. • Pasiūlymo srityje galiojančios nuostatos 2010 m. rugsėjo 27 d. Tarybos įgyvendinimo reglamentas (ES) Nr. 857/2010[2]. • Derėjimas su kitomis Sąjungos politikos sritimis ir tikslais Netaikoma. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI • Konsultacijos su suinteresuotosiomis šalimis Su tyrimu susijusios suinteresuotosios šalys turėjo galimybę ginti savo interesus pagal pagrindinio reglamento nuostatas. • Tiriamųjų duomenų rinkimas ir naudojimas Nepriklausomo tyrimo neprireikė. • Poveikio vertinimas Šis pasiūlymas parengtas įgyvendinant pagrindinį reglamentą. Pagrindiniame reglamente nenustatytas bendras poveikio vertinimas, tačiau jame pateiktas išsamus būtinų įvertinti sąlygų sąrašas. 3. TEISINIAI PASIŪLYMO ASPEKTAI • Siūlomų veiksmų santrauka Komisija 2013 m. gegužės 17 d. pranešimu (toliau – pranešimas apie iš dalies atnaujintą tyrimą) Europos Sąjungos oficialiajame leidinyje[3] paskelbė iš dalies atnaujinanti antisubsidijų tyrimą dėl tam tikro importuojamo, inter alia, Pakistano kilmės polietileno tereftalato. Tyrimas iš dalies atnaujintas dėl to, kad Bendrasis Teismas iš dalies panaikino Tarybos įgyvendinimo reglamento Nr. 857/2010 1 straipsnį tiek, kiek jis susijęs su Pakistano eksportuojančiu gamintoju Novatex Ltd (toliau – Novatex arba nagrinėjamoji bendrovė). Pagal Sutarties dėl Europos Sąjungos veikimo 266 straipsnį Europos Sąjungos institucijos privalo laikytis Bendrojo Teismo sprendimo. Todėl Europos Komisija inicijavo antisubsidijų tyrimo, kiek jis susijęs su Novatex, dalinį atnaujinimą. Pridedamą Tarybos reglamento, kuriuo bendrovei Novatex nustatomas patikslintas galutinis kompensacinis muitas, pasiūlymą Komisija parengė suinteresuotosioms šalims suteikusi pakankamai laiko pastaboms dėl 2013 m. birželio 25 d. patikslinto galutinio faktų atskleidimo dokumento pateikti. Siūloma, kad Taryba priimtų pridedamą reglamento pasiūlymą, kuris turėtų būti kuo greičiau paskelbtas Europos Sąjungos oficialiajame leidinyje. • Teisinis pagrindas Tarybos reglamentas (EB) Nr. 597/2009 dėl apsaugos nuo subsidijuoto importo iš Europos bendrijos narėmis nesančių valstybių. • Subsidiarumo principas Pasiūlymas priklauso išimtinei Sąjungos kompetencijai. Todėl subsidiarumo principas netaikomas. • Proporcingumo principas Pasiūlymas atitinka proporcingumo principą, nes veiksmų pobūdis yra aprašytas minėtame pagrindiniame reglamente, nesuteikiant galimybės taikyti nacionalinį sprendimą. Nuoroda apie Sąjungai, šalių vyriausybėms, regionų ir vietos valdžios institucijoms, ekonominės veiklos vykdytojams ir piliečiams tenkančios finansinės bei administracinės naštos mažinimą ir jos proporcingumą pasiūlymo tikslui netaikoma. • Pasirinkta priemonė Siūloma priemonė – Tarybos reglamentas. Kitos priemonės būtų netinkamos, nes pagrindiniame reglamente alternatyvių galimybių nenumatyta. 4. Poveikis biudžetui Pasiūlymas neturi poveikio Sąjungos biudžetui. 2013/0293 (NLE) Pasiūlymas TARYBOS ĮGYVENDINIMO REGLAMENTAS kuriuo iš dalies keičiamas Įgyvendinimo reglamentas (ES) Nr. 857/2010, kuriuo tam tikram importuojamam, inter alia, Pakistano kilmės polietileno tereftalatui nustatomas galutinis kompensacinis muitas ir galutinai surenkamas jam nustatytas laikinasis muitas EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, atsižvelgdama į 2009 m. birželio 11 d. Tarybos reglamentą (EB) Nr. 597/2009 dėl apsaugos nuo subsidijuoto importo iš Europos bendrijos narėmis nesančių valstybių[4] (toliau – pagrindinis reglamentas), ypač į jo 15 straipsnio 1 dalį, atsižvelgdama į Europos Komisijos (toliau – Komisija) pasiūlymą, pateiktą pasikonsultavus su Patariamuoju komitetu, kadangi: A. PROCEDŪRA (1) Tarybos įgyvendinimo reglamentu (ES) Nr. 857/2010[5] (toliau – ginčijamas reglamentas) Taryba tam tikram importuojamam Irano, Pakistano ir Jungtinių Arabų Emyratų kilmės polietileno tereftalatui, kurio klampos skaičius pagal ISO standartą 1628-5 yra 78 ml/g arba didesnis, nustatė galutinius 44,02–139,70 eurų už toną antisubsidijų muitus. (2) 2010 m. gruodžio 6 d. Pakistano bendradarbiaujantis eksportuojantis gamintojas Novatex Ltd (toliau – Novatex arba nagrinėjamoji bendrovė) Bendrajam Teismui pateikė prašymą panaikinti ginčijamo reglamento taikymą pareiškėjui[6]. (3) 2012 m. spalio 11 d. Bendrojo Teismo byloje T-556/10 priimtame sprendime (toliau – Bendrojo Teismo sprendimas) teigiama, kad Komisija ir Taryba neatsižvelgė į tai, kad buvo patikslinta 2008 m. mokesčių deklaracijos 74 eilutė ir kad dėl to buvo padaryta klaida, turėjusi įtakos ginčijamo reglamento 1 straipsnio teisėtumui, nes Taryba nustatė didesnį galutinį kompensacinį muitą nei tas, kuris būtų buvęs nustatytas, jei nebūtų buvę minėtos klaidos. Todėl Bendrasis Teismas panaikino ginčijamo reglamento 1 straipsnį tiek, kiek jis susijęs su Novatex ir kiek galutinis kompensacinis muitas yra didesnis už muitą, kuris būtų taikomas, jei nebūtų klaidos. (4) Bendrasis Teismas byloje T-2/95[7] (toliau – IPS byla) pripažino, kad tais atvejais, kai tyrimas susideda iš kelių administracinių veiksmų, vieno iš šių veiksmų panaikinimas viso tyrimo nepanaikina. Šis antisubsidijų tyrimas yra tokio iš daugelio veiksmų susidedančio tyrimo pavyzdys. Todėl ginčijamo antisubsidijų reglamento atskiros dalies panaikinimas nereiškia, kad panaikinama visa procedūra iki to reglamento priėmimo. Be to, pagal Sutarties dėl Europos Sąjungos veikimo (SESV) 266 straipsnį Sąjungos institucijos privalo laikytis 2012 m. spalio 11 d. Bendrojo Teismo sprendimo. Tai taip pat reiškia, kad galima pataisyti ginčijamo reglamento aspektus, dėl kurių tas reglamentas buvo iš dalies panaikintas, o neginčijamas dalis, kurioms Bendrojo Teismo sprendimas įtakos neturi, palikti nepakeistas[8]. Reikėtų pabrėžti, kad visi kiti ginčijamame reglamente nustatyti faktai lieka toliau galioti. (5) Bendrajam Teismui priėmus 2012 m. spalio 11 d. sprendimą, Komisija 2013 m. gegužės 17 d. iš dalies atnaujino antisubsidijų tyrimą dėl tam tikro importuojamo, inter alia, Pakistano kilmės polietileno tereftalato[9]. Tyrimas atnaujintas tiek, kiek tai susiję su Bendrojo Teismo sprendimo dėl Novatex vykdymu. (6) Komisija apie iš dalies atnaujinamą tyrimą oficialiai pranešė žinomiems susijusiems eksportuojantiems gamintojams, importuotojams, naudotojams ir žaliavų tiekėjams, eksportuojančios šalies atstovams ir Sąjungos pramonei. Suinteresuotosioms šalims buvo suteikta galimybė per pranešime nustatytą terminą raštu pareikšti savo nuomonę ir pateikti prašymą išklausyti. Nei viena suinteresuotoji šalis prašymo išklausyti nepateikė. (7) Visoms suinteresuotosioms šalims buvo pranešta apie esminius faktus ir aplinkybes, kuriais remiantis ketinta rekomenduoti bendrovei Novatex nustatyti patikslintą galutinį kompensacinį muitą. Buvo nustatytas laikas pastaboms dėl atskleistų faktų pareikšti. B. BENDROJO TEISMO SPRENDIMO VYKDYMAS 1. Pirminė pastaba (8) Primenama, kad ginčijamas reglamentas buvo iš dalies panaikintas dėl to, kad Komisija ir Taryba turėjo atsižvelgti, bet neatsižvelgė į tai, kad buvo patikslinta nagrinėjamosios bendrovės 2008 m. mokesčių deklaracijos 74 eilutė. 2. Suinteresuotųjų šalių pastabos (9) Per pastaboms pateikti nustatytą terminą nagrinėjamoji bendrovė Novatex pareiškė, kad dėl 2012 m. spalio 11 d. sprendimo galutinis kompensacinis muitas į Europos Sąjungą importuojamam tam tikram Pakistano kilmės polietileno tereftalatui turėtų būti sumažintas 1,02 proc. Novatex taip pat pareiškė, kad 4,1 proc. arba 35,39 eurų už toną kompensacinis muitas Novatex turėtų būti taikomas nuo 2010 m. birželio 1 d. (tariama laikinojo muito įsigaliojimo data). (10) Dėl iš dalies atnaujinamo tyrimo daugiau jokių pastabų negauta. 3. Pastabų analizė (11) Išnagrinėjus minėtas pastabas patvirtinama, kad Įgyvendinimo reglamento (ES) Nr. 857/2010 panaikinimas dėl Novatex tiek, kiek galutinis kompensacinis muitas viršijo muitą, kuris būtų taikomas, jei nebūtų Teismo nurodytos klaidos, neturėtų reikšti, kad panaikinama visa iki to reglamento priėmimo buvusi procedūra. (12) Iš tiesų, atsižvelgus į bendrovės mokesčių deklaracijos 74 eilutės patikslinimą ir perskaičiavus Novatex subsidijų muito normą, gaunama patikslinta 35,39 EUR/t suma. (13) Patikslinta muito norma iš tiesų turėtų būti taikoma atgaline data, t. y. nuo Įgyvendinimo reglamento (ES) Nr. 857/2010 įsigaliojimo datos. Remiantis to reglamento 2 straipsniu, ji taip pat bus taikoma nuo Komisijos reglamento (ES) Nr. 473/2010, kuriuo nustatomas laikinasis kompensacinis muitas, įsigaliojimo. Minėtas Komisijos reglamentas įsigaliojo kitą dieną po jo paskelbimo Europos Sąjungos oficialiajame leidinyje, t. y. 2010 m. birželio 2 d. (o ne 2010 m. birželio 1 d., kaip teigė Novatex). 4. Išvada (14) Atsižvelgiant į pateiktas pastabas ir jas įvertinus, daroma išvada, kad Bendrojo Teismo sprendimas turėtų būti įgyvendintas patikslinant Novatex taikomą kompensacinio muito normą, kuri turėtų būti sumažinta nuo 44,02 EUR/t iki 35,39 EUR/t. Tiriamuoju laikotarpiu Novatex buvo vienintelis nagrinėjamojo produkto eksportuojantis gamintojas Pakistane, todėl ši patikslinta muito norma taikoma visam importui iš Pakistano. Patikslinta muito norma turėtų būti taikoma atgaline data, t. y. nuo Įgyvendinimo reglamento (ES) Nr. 857/2010 įsigaliojimo datos. Remiantis to reglamento 2 straipsniu, ji taip pat turėtų būti taikoma nuo Komisijos reglamento (ES) Nr. 473/2010, kuriuo nustatomas laikinasis kompensacinis muitas, įsigaliojimo. (15) Muitinėms reikėtų nurodyti laikantis taikytinų muitų teisės aktų pradėti grąžinti už susijusius importuojamus produktus sumokėtas muito, viršijusio 35,39 EUR/t, sumas. C. ATSKLEIDIMAS (16) Suinteresuotosioms šalims buvo pranešta apie esminius faktus ir aplinkybes, kuriais remiantis ketinta įgyvendinti Bendrojo Teismo sprendimą. Visoms suinteresuotosioms šalims buvo suteikta galimybė teikti pastabas per pagrindinio reglamento 30 straipsnio 5 dalyje nustatytą 10 dienų laikotarpį. (17) Jokių esminių pastabų negauta. D. PRIEMONIŲ KEITIMAS (18) Atsižvelgiant į iš dalies atnaujinto tyrimo rezultatus manoma, kad tikslinga iš dalies pakeisti importuojamam Pakistano kilmės nagrinėjamajam produktui taikomą kompensacinį muitą ir nustatyti 35,39 EUR/t muitą. (19) Ši procedūra neturi poveikio datai, kurią baigsis ginčijamu reglamentu nustatytų priemonių galiojimas, t. y. 2015 m. rugsėjo 30 d. PRIĖMĖ ŠĮ REGLAMENTĄ: 1 straipsnis 1. Tarybos įgyvendinimo reglamento Nr. 857/2010 1 straipsnio 2 dalies lentelė iš dalies keičiama taip: Šalis || Galutinio kompensacinio muito norma (EUR/t) Iranas – visos bendrovės || 139,70 Pakistanas – visos bendrovės || 35,39 Jungtiniai Arabų Emyratai – visos bendrovės || 42,34 2. Patikslinta 35,39 EUR/t muito norma Pakistanui taikoma nuo 2010 m. rugsėjo 30 d. 3. Pagal Įgyvendinimo reglamento (ES) Nr. 857/2010 (pirminės redakcijos) 1 straipsnį sumokėtos arba į sąskaitas įrašytos muitų sumos ir pagal to paties reglamento (pirminės redakcijos) 2 straipsnį galutinai surinktos laikinųjų muitų sumos, viršijančios sumas, nustatytas remiantis šio reglamento 1 straipsniu, grąžinamos arba atsisakoma jas išieškoti. Prašoma, kad nacionalinės muitinės, laikydamosi taikytinų muitų teisės aktų, grąžintų minėtas muitų sumas arba atsisakytų jas išieškoti. Jeigu nenurodyta kitaip, taikomos galiojančios muitus reglamentuojančios nuostatos. 2 straipsnis Šis reglamentas įsigalioja kitą dieną po jo paskelbimo Europos Sąjungos oficialiajame leidinyje. Šis reglamentas privalomas visas ir tiesiogiai taikomas visose valstybėse narėse. Priimta Briuselyje Tarybos vardu Pirmininkas [1] OL L 188, 2009 7 18, p. 10. [2] OL L 254, 2010 9 29, p. 10. [3] OL C 138, 2013 5 17, p. 32–34. [4] OL L 188, 2009 7 18, p. 104–105. [5] OL L 254, 2010 9 29, p. 10. [6] Sprendimas byloje T-556/10 Novatex Ltd. prieš Europos Sąjungos Tarybą. [7] 1998 m. spalio 15 d. Sprendimas Industrie des poudres sphériques (IPS) prieš Tarybą, T-2/95, Rink. p. II-3939. [8] 1998 m. spalio 15 d. Sprendimas Industrie des poudres sphériques (IPS) prieš Tarybą, T-2/95, Rink. p. II-3939. [9] OL C 138, 2013 5 17, p. 32–34.